## L’IVAJ oferix 22.330 places en albergs i campaments destinades a la realització d’activitats d’oci educatiu

*** El DOGV publica la nova convocatòria de l’oferta concertada en les modalitats ‘Viu l’estiu’ i ‘Viu l’hivern’ per a estades durant el període 2025-2026
* S’establix una tarifa especial amb un 40 % de descompte per a jóvens de municipis afectats per la DANA
* Les entitats de les zones afectades tindran prioritat en el sorteig d’adjudicació de places**

L’Institut Valencià de la Joventut (IVAJ) ha obert la convocatòria del programa d’oferta concertada amb 22.330 places, en les modalitats ‘Viu l’estiu’ i ‘Viu l’hivern’, destinades a la realització d’activitats d’oci educatiu per a estades en el període 2025-2026 en la seua xarxa d’albergs i campaments juvenils. La resolució de la convocatòria ha sigut publicada a través del *Diari Oficial de la Generalitat Valenciana* (DOGV).

Com a novetat en esta convocatòria, les persones jóvens de municipis afectats per la DANA es podran beneficiar d’una tarifa especial, amb una reducció del 40 % en el preu de les estades. A més, les entitats amb seu en estes zones tindran prioritat en l’adjudicació de places durant el sorteig.

El director de l’Institut Valencià de la Joventut (IVAJ), Vicente Ripoll, ha assenyalat que, amb esta mesura, “la Generalitat reafirma el seu compromís per la recuperació i el suport als col·lectius juvenils més afectats pel temporal”.

Igualment, Ripoll ha destacat que l’oci educatiu “constituïx un dels eixos estratègics de les polítiques de l’IVAJ i esta oferta demostra la solidesa de la nostra xarxa d’albergs i campaments un any més”.

**Places i servicis inclosos**

L’oferta de places es distribuïx en dos programes: ‘Viu l’estiu’, que comprén els mesos de juny, juliol i agost, amb 8.710 places, i ‘Viu l’hivern’ que s’estén de setembre a maig, amb 13.620. En total, es posen a disposició 17.400 places en campaments i 4.930 en albergs.

En ‘Viu l’estiu’, els albergs oferixen 1.310 places, repartides entre els albergs d’Argentina (Benicàssim) (380), La Marina (Teulada-Moraira) (480) i Mar i Vent (Piles) (450). Quant als campaments, sumen 7.400 places, entre estades en tendes i cabanyes en els campaments de Jaume I (Alcossebre), i a Navalón.

Per a ‘Viu l’hivern’, la distribució en albergs és de 1.140 places en l’alberg juvenil Argentina (Benicàssim), 1.300 en La Marina (Teulada-Moraira), i 1.180 places en l’alberg Mar i Vent de Piles. Els campaments oferixen 10.000 places, en cabanyes i en Jaume I (Alcossebre), i 4.000 a Navalón.

El primer termini per a la sol·licitud d’estes places finalitzarà el pròxim el 24 de febrer.

Respecte als servicis que s’inclouen, les persones jóvens que accedisquen a l’oferta concertada disposaran d’allotjament en habitacions compartides (albergs) o en tendes i cabanyes (campaments). A més, s’oferix pensió completa, parament de menjador col·lectiu, servici de socorrisme en els períodes d’obertura de piscines i assegurança de responsabilitat civil i d’accidents.

En referència a les sol·licituds, el procediment es tramita de manera telemàtica i es prioritzaran les entitats de municipis afectats per la DANA, seguides de la resta d’entitats de la Comunitat Valenciana i, finalment, de les de fora de la Comunitat.

Per a més informació sobre l’oferta de ‘Viu l’estiu’ i ‘Viu l’hivern’, es pot consultar a través de la [web de l’IVAJ](https://ivaj.gva.es/es/inici).

Fecha: 15/02/2025